七月十一日雨後夜坐戶外觀月
作者：陸游
朝代：宋

paragraphs: 浴罷淡無事，岸幘臨前軒。
雷雨始退散，雲月相吐吞。
風蟬斷還續，枝間終夕喧。
露螢闔復開，熠熠綴草根。
殘暑會當去，孰敢厭炮燔。
四時莽相代，所嘆歲月奔。
歡悰挽不留，白髮生無根。
兒女日夜長，子且復有孫。
澗松偶未薪，野鶴猶孤鶱。
華表幸來歸，餘事何足言。